**5-րդ կրթական հարթակ**

 **18-րդ շաբաթ**

***Նախորդ դասի ստուգում/։***

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

**Նախորդ դասի ամփոփում**

* **Գրականություն-** էջ 61 **«Արագածի աղբյուրները», էջ 70 «Ա՜խ, Ի՜նչ լավ են սարի վրա»** բանաստեղծությունները։
* Դասարանում կարդալ և վերլուծել **«Արագածի աղբյուրները», «Ա՜խ, Ի՜նչ լավ են սարի վրա»** բանաստեղծությունները։
* Բանաստեղծությունները պատմիր քո բառերով։
* Ինչպիսի ածականներ են օգտագործում հեղինակները բանաստեղծությունների մեջ։
* Արագածի մասին ի՞նչ կարող ես պատմել։
* Ինչ գույներ ես տեսնում, երբ կարդում ես այս բանաստեղծությունները։
* **Քերականություն - Ածական, ածականի համեմատության աստիճանները**
* Կան ածականներ, որոնց ցույց տված հատկանիշը համեմատելի է: Համեմատության աստիճանները երեքն են՝ դրական, բաղդատական, գերադրական:
* Դրական աստիճանում բառն իր ուղիղ ձևն ունի, օրինակ՝ լավ, բարի, գեղեցիկ…
* Բաղդատական աստիճանում այն համեմատվում է մեկ այլ հատկանիշի հետ, որի համար օգտագործում ենք **ավելի**, **պակաս** բառերը, օրինակ` ավելի լավ, ավելի բարի, պակաս գեղեցիկ…
* Գերադրական աստիճանում ածականը ցույց է տալիս մի այնպիսի հատկանիշ, որը բոլորից լավն է: Կազմվում է **ամենա** բառի կամ **գույն** ածանցի միջոցով,  օրինակ` ամենալավ կամ լավագույն, ամենագեղեցիկ կամ գեղեցկագույն, ամենաբարի…
* **Բառագիտություն**
* **Ամփոփել հետևյալ բառերի բացատրությունները**
* Անուրջ- հաճելի երազ
* Եդեմ- դրախտ
* Ժիր- աշխույժ
* **Ամփոփել հետևյալ բառերի հոմանիշները**
* Կայտառ-ժիր
* Խայտաբղետ- գույնզգույն
* Ցատկոտել-թռչկոտել
* Զավակ- որդի
* Հետ-բույր
* Սար-լեռ
* **Ամփոփել հետևյալ բառերի հականիշները**
	+ Բացվեց-փակվեց
	+ Հաջորդ-նախորդ
	+ Հետաքրքիր-ձանձրալի
* **Ուղղագրություն –** Կրկնել հետևյալ բառերի ուղղագրությունը՝ թելադրության միջոցով։ **Թեթևասահ, ամպ, վարդ, աշխարհ,աղբյու**
* **Մշակույթ- Հովհաննես Թումանյան**
* Ե՞րբ և որտե՞ղ է ծնվել Հովհաննես Թումանյանը։
* Թումանյանից ի՞նչ նշանավոր ստեղծագործություններ գիտեք, թվարկեք։
* Տարբեր աղբյուրներւց փնտրեք մեկ տեղեկություն կամ փաստ Թումանյանի մասին և համալրեք նրա կենսագրությունը։

***Նոր դաս***

* **Գրականություն - «Ազգային երգը 1», Ավետիք Իսահակյան, Մայրենի 4, էջ 72**
* **Բառագիտություն** –Թեմատիկ բառերի բացատրությունը, ուղղագրություն, թեմատիկ հոմանիշներ և հականիշներ
* **Քերականություն**
	+ **Կրկնողություն․** Ածականի համեմատության աստիճանները։
* **Մշակույթ –**  Ավետիք Իսահակյան

***Հարցեր և առաջադրանքներ առարկայի չափորոշչային նվազագույն պահանջների կատարումը ստուգելու համար.***

* Դասարանում կարդալ և վերլուծել **«Ազգային երգը 1»,էջ72**
* Պատմվածքը պատմիր քո բառերով։
* Պատմվածքում նկարագրված ժամանակաշրջանում Հայաստանն անկա՞խ էր․ հիմնավորիր քո կարծիքը։
* Հեղինակն ինչպե՞ս է բնութագրում աշունը։
* Պատմվածքում Մասիսն ինչպիսի՞ն էր։
* Ինչպե՞ս կբնութագրես այդ ժամանակների ուսուցիչներին։
* **Բառագիտություն**
	+ Սովորել հետևյալ բառերի բացատրությունները
		- Տարրական դպրոց- նախնական դպրոց, որտեղ սովորեցնում են նախնական գիտելիքներ։
		- Հինավուրց-շատ հին, վաղեմի
		- Արահետ-նեղ ճանապարհ
		- Խորհրդավոր- գաղտնիքներով պատված
	+ Սովորել նշված բառերի **հոմանիշները**
* Գեղջուկ- գյուղացի
* Վճիտ- պարզ, մաքուր
* Բուրմունք- հոտ
* Անվրդով-հանգիստ, խաղաղ
* Հուռթի – բերքառատ
	+ Սովորել նշված բառերի **հականիշները**
		-
		- Վեր-վար
		- Հաջորդ-նախորդ
		- Առաջ- հետո
		- Երիտասարդ- ծեր
	+ Սովորել հետևյալ բառերի **ուղղագրությունը**։

*Տարրական,խորհրդավոր, ուղղակի, քաղցր, անվրդով, հինավուրց, գաղտնի*

**Քերականություն-** **Ածական, ածականի համեմատության աստիճանները**

Կան ածականներ, որոնց ցույց տված հատկանիշը համեմատելի է: Համեմատության աստիճանները երեքն են՝ դրական, բաղդատական, գերադրական:

Դրական սատիճանում բառն իր ուղիղ ձևն ունի, օրինակ՝ լավ, բարի, գեղեցիկ…

Համեմատական աստիճանում այն համեմատվում է մեկ այլ հատկանիշի հետ, որի համար օգտագործում ենք **ավելի**, **պակաս** բառերը, օրինակ` ավելի լավ, ավելի բարի, պակաս գեղեցիկ…

Գերադրական աստիճանում ածականը ցույց է տալիս մի այնպիսի հատկանիշ, որը բոլորից լավն է: Կազմվում է **ամենա** բառի կամ **գույն** ածանցի միջոցով,  օրինակ` ամենալավ կամ լավագույն, ամենագեղեցիկ կամ գեղեցկագույն, ամենաբարի…

* **Հետևյալ ածականները դրեք համեմատության երեք աստիճաններով**՝ գեղեցիկ, երիտասարդ, խելացի, քաղցր, շքեղ, համեստ։
* **Ձեր ընտրությամբ երեք բառերով կազմեք նախադասություն։**
* Տանը աշխատանքային տետրում կատարել էջ 50, վարժություն 107 ա, բ , էջ51, վարժություն 108

## Մշակույթ  [Ավետիք Իսահակյան](http://gevorgianseminary.am/%D5%A1%D5%BE%D5%A5%D5%BF%D5%AB%D6%84-%D5%AB%D5%BD%D5%A1%D5%B0%D5%A1%D5%AF%D5%B5%D5%A1%D5%B6/)

Ավետիք Իսահակյանը ծնվել է 1875 թ. Ալեքսանդրապոլում (այժմ՝ Գյումրի): Մանկությունն անցել է Արագածի հայացքի տակ՝ Ախուրյանի ափին՝ Ղազարապատ գյուղում, ուր հայրն ուներ փոքրիկ ջրաղաց՝ շրջապատված ուռիների ու բարդիների գողտրիկ պուրակով:
Գրաճանաչություն սովորել է հայրենի քաղաքում: Ուսումը շարունակել է Հառիճի վանքի դպրոցում և Էջմիածնի Գևորգյան ճեմարանում, որտեղ նրա ուսուցիչը եղել է անվանի բանաստեղծ Հովհաննես Հովհաննիսյանը: Նա է խրախուսել պատանի Ավետիքի առաջին բանաստեղծական քայլերը: Իսահակյանը մեր այն սակավաթիվ բանաստեղծներից է, որոնց բախտ է վիճակվել հիմնավոր համալսարանական կրթություն ստանալ:

* 1893-1895 թթ. - Նա սովորել է Լայպցիգի (Գերմանիա), համալսարանում՝ որպես ազատ ունկնդիր: Գրական գործունեությանը զուգնթաց վաղ երիտասարդական տարիներից զբաղվել է նաև քաղաքական գործունեությամբ:
* 1895-ին վերադառնալով Լայպցիգից՝ մասնակցել Ալեքսանդրապոլից Արևմտյան Հայաստան ուղարկվող զինյալ խմբերի ստեղծմանը, զենք և դրամական միջոցների հայթհայթման գործին:
* 1896-ին ձերբակալվել է և մեկ տարի արգելափակվել Երևանի բերդում: Բանտից դուր գալուց հետո տպագրել է իր բանաստեղծությունների առաջին ժողովածուն, որը կոչվում է «Երգեր և վերքեր» (1897), սակայն շուտով կրկին ձերբակալվել է։
* 1897-ին մեկնել է արտասահման, Ցյուրիխի համալսարանում ունկդրել գրականության և փիլիսոփայության պատմություն:
* 1902-ին վերադարձել է հայրենիք, ապա հաստատվել Թիֆլիսում: Կյանքի հանգամանքները հարկադրել են բանաստեղծին երկար տարիներ ապրել հայրենիքից հեռու՝ Գերմանիայում, Շվեյցարիայում, Ֆրանսիայում, Իտալիայում և այլուր: Երկրեերկիր այդ թափառումները նրա համար աշխարհը և մարդկանց ճանաչելու իսկական դպրոց են եղել:
* 1926թ.-ին Իսահակյանը այցելեց Խորհրդային Հայաստան։ Այստեղ նա հրատարակել է նոր բանաստեղծությունների հավաքածու և մի շարք պատմվածքներ (օրինակ՝ «Համբերանքի չիբուխը» 1928)։
* 1936 թ. Ին Իսահակյանը վերադառնում է հայրենիք: Նրա կյանքի վերջին տարիներն անցնում են համաժողովրդական սիրո ու մեծարանքի մեջ: ժողովուրդը նրան տվել է Վարպետ պատվանունը,
* 1946–57թթ. եղել է Հայաստանի գրողների միության նախագահ։
* Իսահակյանը վախճանվել է 1957 թ. հոկտեմբերի 17-ին և հանգչում է Երևանի Կոմիտասի անվան զբոսայգում՝ հայոց մեծերի պանթեոնում:

**Կարողանալ պատասխանել** **հետևյալ հարցերին․**

1. Ե՞րբ և որտե՞ղ է ծնվել Ավետիք Իսահակյանը։
2. Իսահակյանից ի՞նչ նշանավոր ստեղծագործություններ գիտեք, թվարկեք։
3. Ի՞նչ պատվանուն է նրան տվել ժողովուրդը։
4. Տարբեր աղբյուրներւց փնտրեք մեկ տեղեկություն կամ փաստ Իսահակյանի մասին և համալրեք նրա կենսագրությունը։

**Հարցերին պատասխանելու և առաջադրանքները կատարելու համար երեխան պետք է իմանա․**

* Սահուն կարդալ դասանյութը և վերարտադրել սեփական խոսքերով, բնութագրել դասանյութի հերոսներին և պատասխանել դասավերջի հարցերին։
* Հասկանալ քերականական հասկացությունները և կարողանալ մեկնաբանել
* Դասանյութն ամրապնդել վարժությունների միջոցով և բերել օրինակներ
* Մասնակցել խմբային աշխատանքներին։